
R A P O R T    C O M U N
asupra propunerii legislative pentru stimularea formării profesionale pe lângă întreprinderile private
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru industrii şi servicii au fost sesizate, prin adresa 
nr. Plx 322/2015 din 30 martie 2015, cu dezbaterea pe fond, în procedură obişnuită, a propunerii legislative pentru stimularea formării profesionale pe lângă întreprinderile private.
La întocmirea prezentului raport comun, Comisiile au avut în vedere:

· avizul negativ al Consiliului Legislativ (nr.1393/19.12.2014)

· avizul negativ al Comisiei pentru buget, finanţe şi bănci 
(nr.4c-2/366/28.05.2015)

· avizul negativ al Comisiei juridice, de disciplină şi imunităţi 
(nr.4c-11/523/15.04.2015)

· avizul negativ al Comisiei pentru învăţământ, ştiinţă, tineret şi sport (nr.4c-9/106/22.04.2015)

· punctul de vedere, negativ, al Guvernului (nr.947/24.06.2015).

Proiectul de lege are ca obiect de reglementare crearea cadrului legal prin care întreprinderile private să fie stimulate fiscal în vederea formării profesionale şi angajării tinerilor absolvenţi de liceu.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.
În conformitate cu prevederile Regulamentului Camerei Deputaţilor, Comisiile au dezbătut propunerea legislativă în şedinţe separate. 

La şedinţa Comisiei pentru industrii şi servicii din data de 21 aprilie 2015 şi-au înregistrat prezenţa 20 deputaţi din totalul de 20 membri. La dezbateri a participat, în conformitate cu prevederile art.55 din Regulamentul Camerei Deputaţilor, republicat, doamna Monica Stroe - consilier superior în cadrul  Ministerului Finanţelor Publice.
La  şedinţa Comisiei pentru muncă şi protecţie socială din data de 29 septembrie 2015  şi-au înregistrat prezenţa 23 deputaţi, din totalul de 24 membri ai comisiei. La dezbateri a participat, în conformitate cu prevederile art.55 din Regulamentul Camerei Deputaţilor, republicat, doamna Mihaela Grecu - director în cadrul Ministerului Muncii, Familiei Protecţiei Sociale şi Persoanelor Vârstnice.
Propunerea legislativă a fost respinsă de Senat în şedinţa din 24 martie 2015.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, cele două Comisii propun Plenului Camerei Deputaţilor, cu unanimitate de voturi, respingerea iniţiativei legislative, din următoarele considerente:

Problematica formării profesionale este reglementată prin Ordonanţa Guvernului nr.129/2000 privind formarea profesională a adulţilor, republicată, şi actele normative subsecvente de punere în aplicare a acesteia. 
Totodată, prin art.192 din Legea nr. 53/2003 - Codul muncii, republicată, cu modificările şi completările ulterioare, se reglementează obiectivele principale ale formării profesionale a salariaţilor, precum şi faptul că formarea profesională şi evaluarea cunoştinţelor se fac pe baza standardelor ocupaţionale.
De asemenea, formarea profesională la locul de muncă este reglementată şi de Legea nr.279/2005 privind ucenicia la locul de muncă, republicată, care, la art.1, prevede că ucenicia reprezintă formarea profesională realizată la locul de muncă în baza unui contract de ucenicie, în care este cuprins şi programul de formare profesională.
În prezent, există o serie de reglementări care sprijină inserţia tinerilor pe piaţa muncii, cum ar fi:

· Legea nr.76/2002, care conţine prevederi cu privire la stimularea angajatorilor care încadrează şomeri şi, respectiv, absolvenţi ai unor instituţii de învăţământ, precum şi cu privire la posibilitatea organizării formării profesionale a absolvenţilor cu suportarea din bugetul asigurărilor pentru şomaj;
· Legea nr.258/2007 privind practica elevilor şi studenţilor. 
Totodată, se consideră că reglementarea unui regim preferenţial pentru unii operatori economici, în sensul scutirii de la plata tuturor contribuţiilor datorate bugetului asigurărilor sociale, asigurărilor de sănătate, asigurărilor de şomaj şi impozitului pe veniturile salariale datorate atât de angajat, cât şi de angajator este discriminatorie în raport cu alte categorii de angajatori.
Aplicarea iniţiativei legislative presupune scutirea de la plata tuturor contribuţiilor datorate pentru perioada formării profesionale şi pentru primii 2 ani de la încadrarea în muncă a cursantului, în limita salariului mediu brut pe economie, aceasta generând un impact fiscal negativ asupra veniturilor la bugetul general consolidat şi, prin urmare, trebuiau prevăzute şi măsurile necesare de compensare a impactului financiar potrivit Legii nr.69/2010. În acest sens, iniţiatorii nu precizează sursele financiare suplimentare necesare aplicării măsurii propuse, încălcând astfel dispoziţiile art.138 alin.(5) din Constituţia României, precum şi pe cele ale art.15 alin.(1) din Legea nr.500/2002 privind finanţele publice.

